Un val de indignare a cuprins România după ce un pui de urs a fost împușcat la Sibiu. Bietul animal încerca să scape din jungla urbană și să se ducă acasă. Oameni al căror discernământ la acel moment au decis să îl împuște.

La Brașov a existat un caz similar în urmă cu câțiva ani, când pericolul pentru oameni era mult mai mare, dar totul a fost tratat raţional, iar o ursoaică de 300 de kilograme a fost tranchilizată, fără să fie ucisă.

Contactat de noi, director general al Asociației „Direcția pentru Monitorizarea și Protecția Animalelor” din Braşov, Flavius Bărbulescu, omul care a coordonat zeci de astfel de capturări de urși în mediul urban, pe străzile municipiului Brașov, spune că întreaga acțiune de la Sibiu „a fost un haos total, dându-se dovadă de o totală lipsă de coordonare a factorilor implicați. Și era normal să se întâmple așa, având în vedere că în România nu există foarte multe persoane specializate în asemenea acțiuni, după cum trebuie să remarcăm faptul că nu există proceduri sau reglementări legale care să poată fi aplicate în asemenea cazuri”.

Bărbulescu recunoaşte că trebuia să aleagă tot timpul între siguranța cetățenilor și a oamenilor pe care îi coordona sau siguranța și viața ursului, care așa cum știm cu toții este o specie protejată de legislație, și orice s-ar fi întâmplat cu acesta sau cu vreun cetățean de pe stradă care ar fi fost atacat ar fi răspuns penal.

„Trebuie să întelegeți faptul că în astfel de situații, autoritățile se bâlbâie, tocmai din cauza lipsei unui cadru legal care să stipuleze foarte clar cine, cum, și în ce fel trebuie să intervină. Dacă este să luăm pe rând autoritățile care au intervenit și la Sibiu, veți vedea că din punct de vedere legal nu prea aveau ce să facă, întrucât vânătorii nu au competență și dreptul de a acționa decât în păduri, nicidecum în mediul urban, Poliția, conform legislației noastre nu are competențe și nici norme pentru a captura un animal sălbatic care gonește prin oraș, ei putând doar să îndepărteze populația din zonă, Direcția Sanitar-Veterinară nu deține armament pentru tranchilizare și autorizații de folosire a acestora și, cel mai probabil, nici personal instruit care să poată folosi acest armament în regim urban. Din câte am văzut, la fața locului fusese un angajat de la grădina zoologică care nu a putut sau nu a avut curajul de a se apropia suficient de urs pentru a efectua tranchilizarea acestuia, iar omul nu trebuie condamnat întrucât una este să tranchilizezi un animal aflat în cușcă și alta este să trebuiască să te apropii de un animal liber care nu știi cum poate reacționa mai ales având în vedere gradul de stres din acel moment, după ce fusese hăituit prin tot orașul”, explică Flavius Bărbulescu haosul de la Sibiu.

Acesta susţine că rra de ajuns ca, odată prins în acea curte, să se închidă poarta, iar persoana care deținea arma cu tranchilizant, din mașina poliției, să fi tranchilizat ursul. Situația ar fi fost rezolvată cât se poate de simplu, omenește și nu am fi fost din nou blamați în lume.

Bărbulescu este cel care a coordonat echipa care a capturat o ursoaică de aproape 300 kg, de pe acoperișul unei clădiri cu trei etaje, ziua în amiaza mare, la orele 10.00, în plin centrul municipiului Brașov. Mai mult, ursoaică era însoțită de un pui, ceea ce o putea determina să devină foarte violentă în comportament, pentru a-și apăra puiul.

Din fericire, ursoaica și puiul au ajuns acolo unde le era locul: în pădure. Situațiile nu pot fi comparabile decât din perspectiva faptului că urșii se aflau liberi prin oraș, însă spre deosebire de cel de la Sibiu, ursoaica capturată în viață împreună cu puiul, a fost un caz mult mai grav.

De aceea, concluzia este una singură: cei care au gestionat situaţia de la Sibiu nu s-au priceput, nu au avut instrumentele legale la îndemână și au acționat heirupist.

Iată filmarea capturării ursoaicei, cu mențiunea că filmul este needitat și necenzurat (conține cuvinte vulgare):

sursa video – ProTv